google/wiki40b huggingface dataset:
Μάρτιν Μπροντ

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το Μοναστηρι του Ρμάνι ανεγέρθηκε στα τέλη του 15ου αιώνα ή στις αρχές του 16ου αιώνα. Ευρίσκεται επί της αριστερής όχθης του Ούνατς, σε κοντινή απόσταση του σημείου συμβολής του συγκεκριμένου ποταμού με την Ούνα. Σήμερα, είναι καταγεγραμμένο εντός του καταλόγου των εθνικών μνημείων της Βοσνίας και Ερζεγοβίνης. Η εκκλησία του φιλοξενεί τοιχογραφίες, οποίες είναι, επίσης, κατηγοριοποιημένες εντός του καταλόγου των εθνικών μνημείων.
Γεώργιος Λουδοβίκος του Χόλσταϊν-Γκόττορπ

Βιογραφία

Ήταν ο τρίτος γιος του Χριστιανού-Αυγούστου πρίγκιπα του Οϊτίν και της Αλμπερτίνας-Φρειδερίκης, κόρης του Φρειδερίκου Ζ΄ μαργράβου του Μπάντεν-Ντούρλαχ.
Εισήλθε στον στρατό της Πρωσίας το 1741 και διορίστηκε το 1744 υποστράτηγος. Στον Επταετή Πόλεμο υπηρέτησε υπό τον στρατάρχη Γιόχανν φον Λέβαλτ και προήχθη σε αντιστράτηγο. Το 1760 πολέμησε στη μάχη του Τόργκαου, έπειτα από την οποία απολύθηκε από τον Φρειδερίκο Β΄ της Πρωσίας, διότι δεν ήταν αρκετά γρήγορος. Μετά υπηρέτησε στο στρατό του Πέτρου Γ΄ αυτοκράτορα της Ρωσίας, του οποίου ο πατέρας ήταν εξάδελφός του και έγινε στρατάρχης τον Φεβρουάριο του 1762. 
Τον Ιούνιο του 1762 η Αικατερίνη εξεγέρθηκε εναντίον του συζύγου της Πέτρου Γ΄ και ανέλαβε την εξουσία. Ο Γεώργιος-Λουδοβίκος έχασε τη θέση του, αν και η Αικατερίνη ήταν ανιψιά του και επέστρεψε στο Κίελ, όπου απεβίωσε το επόμενο έτος, σε ηλικία 44 ετών. Ένα μήνα πριν είχε αποβιώσει η σύζυγός του Σοφία-Καρλόττα.
Γεώργιος Προκοπίου

Βιογραφία

Γεννήθηκε στον Βουρνόβα της Σμύρνης το 1876. Έδειξε από νεαρή ηλικία την κλίση του προς τη ζωγραφική και έλαβε τα πρώτα του μαθήματα στο σχέδιο από μια Αγγλίδα ζωγράφο που ζούσε στη Σμύρνη. Το 1895 έγινε δεκτός στην ΑΣΚΤ όπου σπούδασε πλάι στους Γεώργιο Ροϊλό και Νικηφόρο Λύτρα και αποφοίτησε το 1901. Μετά την ολοκλήρωση των σπουδών του επέστρεψε στη Σμύρνη εγκαινιάζοντας το εκθεσιακό του έργο. 
Το 1903 πραγματοποίησε ταξίδι στην Αίγυπτο όπου φιλοτέχνησε μια σειρά από πορτραίτα Ελλήνων ομογενών και γνωρίστηκε μέσω του Παύλου Μελά με υψηλόβαθμο αξιωματικό της αβησσυνιακής στρατιωτικής αποστολής, ο οποίος τον προσκάλεσε στην Αντίς Αμπέμπα. Τον επόμενο χρόνο κατάφερε να αναδειχτεί νικητής σε διεθνή διαγωνισμό προσωπογραφίας του αυτοκράτορα της Αιθιοπίας Μενελίκ Α΄, έλαβε τιμητικές διακρίσεις και ορίστηκε ζωγράφος της αυτοκρατορικής αυλής. Παρέμεινε στην αφρικανική χώρα ως το 1906 και έπειτα έζησε μεταξύ Αθήνας και Σμύρνης, ερχόμενος ενδιάμεσα σε επαφή και με τους χώρους της φωτογραφίας και της κινηματογράφησης. Κατά την περίοδο των Βαλκανικών Πολέμων παρακολούθησε διάφορες συγκρούσεις, τις οποίες απεικόνιζε σε πίνακες. Ανάλογη ήταν η δράση του κατά τον Α' Παγκόσμιο Πόλεμο αλλά και κατά την περίοδο της Μικρασιατικής Εκστρατείας όταν έπειτα από παραγγελία του στρατηγού Λεωνίδα Παρασκευόπουλου ανέλαβε να αποθανατίσει από την πρώτη γραμμή τα γεγονότα του πολέμου μέσω της ζωγραφικής, της φωτογραφίας και της κινηματογράφησης. Σημαντική θεωρείται σήμερα η κινηματογράφηση από τον ίδιο της καταστροφής της Σμύρνης. Μετά την κατάρρευση του μετώπου και την έξωση των ελληνικών στρατευμάτων από τη Μικρά Ασία, ο Προκοπίου αιχμαλωτίστηκε και καταδικάστηκε σε θάνατο από τουρκικό στρατοδικείο, κατάφερε όμως να αποδράσει με τη βοήθεια του πρόξενου της Γαλλίας και να βρει καταφύγιο στην Αθήνα όπου εγκαταστάθηκε οριστικά. Το 1940 με το ξέσπασμα του ελληνοϊταλικού πολέμου καταφέρνει, παρά το προχωρημένο της ηλικίας του και το σοβαρό πρόβλημα υγείας που τον ταλαιπωρούσε ( έπασχε από βρογχικά ), να αποσπάσει ειδική άδεια από τον αρχιστράτηγο Παπάγο που του επιτρέπει να βρεθεί για άλλη μια φορά στην πρώτη γραμμή του μετώπου. 
Πέθανε από συγκοπή στις 20 Δεκεμβρίου 1940 κοντά στο Τεπελένι της Αλβανίας, εξαντλημένος από τις κακουχίες των επιχειρήσεων και τις αντίξοες κλιματολογικές συνθήκες. Στη συνέχεια το άψυχο σώμα του μεταφέρθηκε στην Αθήνα όπου πραγματοποιήθηκε η κηδεία του με τιμές εν ενεργεία συνταγματάρχη. Ήταν παντρεμένος από το 1906 με τη Λούλα Φασιλή, με την οποία απέκτησε δύο γιους, τους Ανδρέα και Άγγελο.

Διακρίσεις

Ο Προκοπίου τιμήθηκε κατά την παραμονή του στην Αιθιοπία με τα παράσημα του Λέοντα, του Σολομώντα και του Αιθιοπικού Αστέρα ενώ το 1924 τιμήθηκε από το ελληνικό κράτος με Μετάλλιο Στρατιωτικής Αξίας.

Έργο & τεχνοτροπία

Το ζωγραφικό έργο του Προκοπίου χαρακτηρίζεται ως συντηρητικό, ακαδημαϊκό και ρεαλιστικό. Περιλαμβάνει κατά κύριο λόγο πολεμικές σκηνές, τις οποίες αποδίδει με διηγηματική διάθεση. Ασχολήθηκε επίσης σε μικρότερη κλίμακα με τις προσωπογραφίες και την τοπιογραφία. Κατά την απεικόνιση των τοπίων προσέδιδε μεγάλη έμφαση στον χρωματισμό.
Εθνική Λουξεμβούργου (ποδόσφαιρο ανδρών)

Ιστορία

Ο πρώτος αγώνας έγινε στις 29 Οκτωβρίου 1911 με αντίπαλο την Εθνική Γαλλίας με την τελευταία να νικάει με 1-4. Η πρώτη νίκη της έγινε 8 Φεβρουαρίου 1914 με αντίπαλο πάλι την Εθνική Γαλλίας. Το ματς έληξε με το εντυπωσιακό 5-4. Δεν έχει πάει ποτέ στην τελική φάση του Μουντιάλ ή του Euro, αλλά τερμάτιζε στις τελευταίες θέσεις των προκριματικών.
Μεσιέ 88

Ιστορικό

Ο Μεσιέ 88 ανακαλύφθηκε τις 18 Μαρτίου 1781 από τον Τσαρλς Μεσιέ, μαζί με άλλα 7 μέλη του καταλόγου του στην ίδια περιοχή του ουρανού και το σφαιρωτό σμήνος Μεσιέ 92. Ο Μεσιέ 88 ήταν ένα από τα 14 σπειροειδή νεφελώματα που κατέταξε ο Λόρδος Ρος το 1850.
Μέχρι το 2007 είχε ανακαλυφθεί ένας υπερκαινοφανής αστέρας στο Μεσιέ 88, ο SN 1999cl, τύπου Ιa που έφτασε σε μέγεθος 13,6.

Χαρακτηριστικά

Ο Μεσιέ 88 είναι ένας συμμετρικός γαλαξίας με πολλαπλούς βραχίονες. Το γαλαξιακό επίπεδο φαίνεται με κλίση περίπου 30 μοιρών, κάτι που τον κάνει να μοιάζει με τον γαλαξία της Ανδρομέδας. Δεδομένης μίας απόστασης 60 MLy και φαινομενικό μέγεθος μεταξύ 7x4 και 8x3 λεπτών της μοίρας έχει διάμετρο περίπου 130.000 έτη φωτός. Επειδή είναι γαλαξίας Σίφερτ έχει ένα λαμπρό πυρήνα ο οποίος τροφοδοτείται από μία υπέρμαζη μαύρη τρύπα, με μάζα στην περίπτωση του Μεσιέ 88 8×10⁶ ηλιακές μάζες.

Θέση στο σμήνος της Παρθένου

Ο Μεσιέ 88 είναι ένα από τα δεκαπέντε αντικείμενα Μεσιέ που ανήκουν στο σμήνος της Παρθένου. Αυτός ο γαλαξίας μπορεί να είναι σε μία ιδιαίτερα ελλειπτική τροχιά γύρω από το κέντρο του σμήνους, από το οποίο βρίσκεται τώρα σε απόσταση περίπου 0,3 με 0,48 Mpc (2 μοίρες). Η κίνηση του γαλαξία προκαλεί αποκοπή υδρογόνου από τον γαλαξία, εξαιτίας της πίεσης από το διαγαλαξιακό ενδιάμεσο.
Έχει μία παράξενα υψηλή μετατόπιση προς το ερυθρό σε σχέση με το σμήνος, αφού απομακρύνεται από εμάς με περίπου 2300 km/s, ενώ το υπόλοιπο σμήνος με περίπου 1500 km/s. Ένα παρόμοιο και εντονότερο φαινόμενο παρατηρείται και στον Μεσιέ 99.
Φθινόπωρο

Οικοσύστημα

Στην εύκρατη ζώνη το φθινόπωρο είναι η εποχή της συγκομιδής. Τα φυλλοβόλα δέντρα χάνουν το φύλλωμά τους, τα χρώματα στη φύση είναι διαφορετικά και ξεκινούν οι πρώτες βροχές, που προετοιμάζουν το έδαφος μεταφέροντας βαθύτερα τα άλατα, μεταλλικά στοιχεία και τις θρεπτικές ουσίες για την επερχόμενη σπορά. Τα φύλλα των φυλλοβόλων δέντρων, ενεργοποιώντας ένα δικό τους αμυντικό μηχανισμό, όταν ωριμάζουν μπορούν και διασπούν τις χρωστικές ουσίες που έχουν παραγάγει -ανάμεσά τους και την χλωροφύλλη- και τις απορροφούν πίσω στο κοτσάνι για άλλες χρήσεις. Όταν το πράσινο χρώμα της χλωροφύλλης εξαφανίζεται, τότε αποκαλύπτονται τα υπόλοιπα χρώματα, αυτά που συνήθως αποκαλούνται «φθινοπωρινά».
VoIP

Χρήση συσκευών DECT

Τον τελευταίο καιρό η υπηρεσία αυτή, έχει ξεφύγει από τους περιορισμούς των Η/Υ και έχει κάνει κάποια περαιτέρω βήματα. To VoIP δεν περιορίζει τους χρήστες σε χρήση ακουστικών και μικροφώνου μέσω Η/Υ, αλλά μπορεί να λειτουργήσει και με DECT συσκευές (Siemens Gigaset C470IP, A580IP, Snom M3, Snom M9 κλπ). Αυτές οι συσκευές συνδέονται απευθείας στον ADSL router, και η ρύθμιση τους γίνεται από ειδικό web interface που έχουν αυτές οι συσκευές από έναν απλό web browser. Με αυτή την υλοποίηση η υπηρεσία έγινε πιο εύχρηστη και κατά συνέπεια περισσότερο δημοφιλής (ακόμη και σε εταιρικό επίπεδο).

Τηλεφωνικά κέντρα VoIP

Το πρότυπο VoIP για τα τηλεφωνικά κέντρα είναι το SIP (Session Initiate Protocol) που έχει πολλές υλοποιήσεις από διάφορους κατασκευαστές τηλεφώνων και άλλων συσκευών. Χρησιμοποιείται και στα τηλεφωνικά κέντρα τύπου Asterisk μαζί με το ΙΑΧ2 (Inter Asterisk Exchange).
Λύσεις με τηλεφωνικά κέντρα (PBX - Private Box eXchange) που χρησιμοποιούν VoIP είναι το Asterisk. Με αυτά μπορούμε να διαχειριζόμαστε σε τοπικά δίκτυα τις κλήσεις μας και έτσι να έχουμε μικρότερο κόστος τηλεφωνημάτων ή και δωρεάν εφόσον τα κέντρα αυτά επικοινωνούν μεταξύ τους.

Άλλες Εφαρμογές VoIP

Ένα άλλο κομμάτι εφαρμογών VoIP αναφέρεται αποκλειστικά σε χρήση στο διαδίκτυο. Δηλαδή οι κλήσεις γίνονται μόνον από PC σε PC, όπου κάποιο από αυτά αναλαμβάνει το ρόλο του εξυπηρετητή (server), ενώ τα υπόλοιπα είναι σε κατάσταση πελάτη (client). Τέτοιες εφαρμογές είναι το TeamSpeak , το RogerWilco , το Tox  (του οποίου η σύνδεση μεταξύ των χρηστών είναι κρυπτογραφημένη) και αρκετές άλλες. Σε αυτές, οι κλήσεις δεν περνάνε μέσα από τον server κάποιου επίσημου φορέα, αλλά μέσα από τον εκάστοτε τοπικό server του δικτύου (PC). Φυσικά αυτές οι κλήσεις είναι χωρίς χρέωση και περιορίζονται στο τοπικό δίκτυο (στους Η/Υ που συνδέονται στον server). 
Υπηρεσίες voip χρησιμοποιούνται ευρέως από εταιρίες call center (λόγω του χαμηλού κόστους) αλλά και από εταιρίες και ιδιώτες που βρίσκονται σε διαφορετικό γεωγραφικό προορισμό. Για παράδειγμα, τα περισσότερα call center μεγάλων εταιριών έχουν σταθερούς αριθμούς τηλεφώνου με γεωγραφικό προορισμό εντός Ελλάδας αλλά η τοποθεσίας του τηλεφωνικού κέντρου μπορεί να βρίσκεται σε μία χώρα του εξωτερικού.
Βαράζντιν

Ιστορία

Η πόλη πρωτοαναφέρεται το 1181 σε έγγραφο του Βασιλιά Μπέλα Γ' της Ουγγαρίας και έγινε οικονομικό και στρατιωτικό κέντρο της Βόρειας Κροατίας. Οχυρώθηκε για να αντισταθεί στις Τουρκικές επιδρομές και στις αρχές του 13ου αιώνα εγκαταστάθηκαν στην πόλη του Ιππότες του Αγίου Ιωάννη (Οσπιτάλιοι ή Οσπιταλιέρι), που έχτισαν εκκλησία και μοναστήρι.
To 1756, το Βαράζντιν έγινε πρωτεύουσα της Κροατίας όταν έφερε την έδρα του εκεί ο Μπαν Franjo Nadasdy. Μια φωτιά το 1776 κατέστρεψε το μεγαλύτερο μέρος της πόλης και η πρωτεύουσα έγινε ξανά το Ζάγκρεμπ.
Στον 20ο αιώνα το Βαράζντιν εξελίχθηκε σε βιομηχανικό κέντρο της Βορειοδυτικής Κροατίας. Στον πόλεμο της ανεξαρτησίας της Κροατίας από τη Γιουγκοσλαβία το 1991, η πόλη δεν υπέφερε γιατί η στρατιωτική βάση της περιοχής παραδόθηκε γρήγορα.

Παλάτια Μπαρόκ

Υπάρχουν αρκετά παλάτια της εποχής Μπαρόκ στην πόλη. Ένα από αυτά στεγάζει το Δημαρχείο.

Οικονομία

Η οικονομία της πόλης δεν επηρεάστηκε από τον πόλεμο του 1991. Υπάρχουν σημαντικές βιομηχανίες όπως η Varteks (υφάσματα),  η Vindija (τρόφιμα), μεταλλουργικές και κατασκευαστικές εταιρείες, εταιρείες πληροφορικής και οικονομικού-τραπεζικού τομέα.

Τουρισμός

Το Βαράζντιν είναι δημοφιλής προορισμός για τουρίστες το καλοκαίρι, ιδιαίτερα κατά το Špancir Fest που διαρκεί 10 ημέρες (τέλος Αυγούστου-αρχές Σεπτεμβρίου).

Σπορ

Στο Βαράζντιν υπάρχουν πολλές αθλητικές ομοσπονδίες, επαγγελματικές και ημι-επαγγελματικές. Το 2009, εκεί θα γίνουν αγώνες για το Παγκόσμιο Πρωτάθλημα Χάντμπολ Ανδρών, σε νέο αθλητικό κέντρο, δίπλα στον ποταμό Ντράβα.

Εκπαίδευση

Το Βαράζντιν έχει δυο πανεπιστημιακές σχολές (Σχολή Οργάνωσης και Πληροφορικής και τη Γεωτεχνική Σχολή), που είναι μέρος του Πανεπιστημίου του Ζάγκρεμπ.
Νοσφεράτου, μια συμφωνία τρόμου

Υπόθεση

Στη Βρέμη, ο κτηματομεσίτης Κνοκ αναθέτει στο νεαρό υπάλληλό του Χούτερ να ταξιδέψει στα Καρπάθια όρη, για να παραδώσει κάποια συμβόλαια στο μυστηριώδη κόμη Ορλόκ, ο οποίος ψάχνει για σπίτι στην γερμανική πόλη. Πριν ακόμη φτάσει στο κάστρο του κόμη, ο Χούτερ αντιλαμβάνεται τον τρόμο των κατοίκων του κοντινού χωριού. Κρυφά του δίνουν ένα βιβλίο σχετικά με βρικόλακες, που αρχικά βρίσκει διασκεδαστικό.
Ο ίδιος ο κόμης Ορλόκ εμφανισιακά δεν έχει μεγάλη σχέση με το ανθρώπινο είδος. Τα αυτιά του είναι μυτερά, το κρανίο του παραμορφωμένο και τα νύχια του μακριά. Παρουσιάζεται εξαιρετικά ευθύγραμμος και οι κινήσεις του χαρακτηρίζονται από εφιαλτική βραδύτητα. Όταν δει το φυλακτό του Χούτερ με τη φωτογραφία της όμορφης συζύγου του, της Έλεν, υπογράφει αμέσως το συμβόλαιο και αποκτά το παλιό σπίτι στην Βρέμη.
Σύντομα ο Χούτερ ανακαλύπτει ότι με το συμβόλαιο αυτό άνοιξε τον δρόμο στον ίδιο τον τρόμο να έρθει στην πόλη του. Τη νύχτα, όταν ο αιμοδιψής κόμης εμφανίζεται στο δωμάτιο του, η Έλεν ξυπνά στη μακρινή Βρέμη και φωνάζει το όνομα του συζύγου της. Κατόπιν ο Ορλόκ ξεκινά το ταξίδι του για τη Βρέμη.
Ένας ένας οι ναύτες του πλοίου που μεταφέρει τον Ορλόκ αρρωσταίνουν και πεθαίνουν. Αφού ο Ορλόκ φτάνει σχεδόν συγχρόνως με τον Χούτερ στη Βρέμη, η επιδημία εξαπλώνεται ταχύτατα στην πόλη.
Αξιοπρόσεκτο χαρακτηριστικό όλων των θυμάτων: πληγές στο λαιμό. Η Έλεν βρίσκει το βιβλίο των βρικολάκων του συζύγου της και διαβάζει εκεί ότι μόνον η θυσία μιας αθώας γυναίκας θα θέσει τέλος στο κακό. Αποφασίζει να αναλάβει η ίδια τον ρόλο αυτό.

Επιπλέον πληροφορίες

Υπάρχουν διάφορες θεωρίες σχετικά με την ετυμολογία του ονόματος "Νοσφεράτου". Μία από αυτές υποστηρίζει ότι το όνομα προέρχεται από το ελληνικό "νοσοφόρος" (στην ταινία ο Νοσφεράτου φέρνει μαζί του και την πανούκλα στην Βρέμη).
Ενώ ο χαρακτήρας του Νοσφεράτου βασίζεται άμεσα στον Δράκουλα, το όνομα αυτό δεν αναφέρεται πουθενά στην ταινία επειδή η χήρα του Μπραμ Στόκερ αρνήθηκε να δώσει τα δικαιώματα στον Μουρνάου. Κατόπιν αυτός απλά άλλαξε το όνομα του βρικόλακα, έκανε κάποιες αλλαγές στην ιστορία και γύρισε την ταινία δίχως την άδεια των κληρονόμων του Στόκερ. Έτσι πχ ο φόβος των βρικολάκων από το φως της ημέρας εμφανίζεται για πρώτη φορά στην ταινία του Μουρνάου, ενώ δεν αναφέρεται στο πρότυπο του Στόκερ. Η Φλόρενς Στόκερ στράφηκε δικαστικώς κατά του σκηνοθέτη και η απόφαση διέταξε να κατασχεθεί το αρνητικό  και όλα τα αντίγραφα να καταστραφούν. Ωστόσο, διατηρήθηκαν μερικά αντίγραφα και η ταινία σώζεται μέχρι σήμερα.
Το 1978 γυρίστηκε το ριμέικ Νοσφεράτου: Το Φάντασμα της Νύχτας (Nosferatu, Phantom der Nacht).
Mataroa

Το Mataroa ήταν νεοζηλανδέζικο πλοίο, το οποίο έγινε γνωστό, μεταξύ άλλων, για δύο ταξίδια που πραγματοποίησε το 1945, το ένα μεταφέροντας Εβραίους προς την Παλαιστίνη, το άλλο Έλληνες καλλιτέχνες και επιστήμονες με προορισμό τη Γαλλία.

Ναυτική σταδιοδρομία

Το πλοίο καθελκύστηκε στις 2 Μαρτίου 1922 στα ναυπηγεία Harland and Wolff στο Μπέλφαστ υπό την ονομασία Diogenes για λογαριασμό της Aberdeen Line. Μπορούσε, τότε, να χωρέσει 130 επιβάτες Α΄ θέσης και 422 Γ΄ θέσης. Μεταπωλήθηκε τον Ιούνιο του 1926 στην Shaw, Savill & Albion Line και έλαβε την ονομασία Mataroa, τον ίδιο καιρό με το αδελφό πλοίο του, το Sophocles που μετονομάστηκε σε Tamaroa. Τα καύσιμά του άλλαξαν τότε, περνώντας από το κάρβουνο στο πετρέλαιο, κάτι που του επέτρεπε να φτάνει ταχύτητα 15 κόμβων.

Ταξίδι των Ελλήνων καλλιτεχνών και επιστημόνων

Το πλοίο αυτό μετέφερε από την Ελλάδα ως τον Τάραντα στη νότια Ιταλία στα τέλη Δεκεμβρίου του 1945 αριθμό Ελλήνων καλλιτεχνών και επιστημόνων που είχαν ως στόχο να φτάσουν στο Παρίσι, προκειμένου να γλιτώσουν από τις πολιτικές διώξεις κατά τη διάρκεια της Λευκής Τρομοκρατίας. Η μεγάλη πλειοψηφία τους ήταν υπότροφοι του γαλλικού κράτους. Το ταξίδι οργανώθηκε από τον τότε διευθυντή του Γαλλικού Ινστιτούτου Αθηνών, τον φιλέλληνα Οκτάβιο Μερλιέ, και τον Ροζέ Μιλλιέξ. Ορισμένοι των επιβατών του έγιναν παγκοσμίως γνωστοί. Υπήρχε, επίσης, μεταξύ τους αριθμός εκπροσώπων και άλλων τομέων επαγγελμάτων, οι οποίοι δεν στερούνταν ταλέντου. Ορισμένοι εξ αυτών πραγματοποίησαν το ταξίδι με δικά τους έξοδα. Στο «Ματαρόα» δεν επιβιβάστηκαν μόνο αριστεροί, μεταξύ τους 32 παράνομα μέλη του ΚΚΕ, γόνοι φτωχών οικογενειών, προοδευτικών και φιλοαριστερών πεποιθήσεων αλλά και γόνοι αστικών οικογενειών, όπως ο Αντρέας Καμπάς.
Βάλτερ Τούρνχερ

Βιογραφία

Γεννημένος στο Μουρί, του Καντονιού του Ααργκάου, ο Τούρνχερ αποφοίτησε ως φυσικός από το Ελβετικό Ομοσπονδιακό Ινστιτούτο Τεχνολογίας Ζυρίχης (ETH Zürich) . Το 1989 προσχώρησε στις τάξεις του διπλωματικού σώματος της Ελβετίας. Το 2002 διορίστηκε επικεφαλής του προσωπικού του Ομοσπονδιακού Υπουργείου Εξωτερικών υπό τον Ομοσπονδιακό Σύμβουλο Γιόζεφ Ντάις. Την επόμενη χρονιά διορίστηκε προσωπάρχης του Ομοσπονδιακού Υπουργείου Οικονομικών Υποθέσεων, αρχικά υπό τον Πασκάλ Κουσπέν, μετά τον Γιόζεφ Ντάις και τέλος με την Ντόρις Λόιτχαρτ . Ακολούθησε τη Λόιτχαρτ εκείνη ανέλαβε το 2011 το Ομοσπονδιακό Υπουργείο Περιβάλλοντος, Μεταφορών, Ενέργειας και Επικοινωνιών ως προσωπάρχης της.

Ομοσπονδιακή καγκελάριος

Ήταν υποψήφιος στην εκλογή για να διαδεχθεί την Κορίνα Καζανόβα ως ομοσπονδιακός καγκελάριος της Ελβετίας στις 9 Δεκεμβρίου 2015, ως ο πρώτος χωρίς αντίπαλο υποψήφιος έπειτα από ενενήντα χρόνια και εκλέχθηκε από την Ελβετική Ομοσπονδιακή Συνέλευση με 230 ψήφους (από τις συνολικά 234 που μπορούσε να λάβει).   Ανέλαβε καθήκοντα την 1η Ιανουαρίου 2016.
Λουδοβίκος Αλοΰσιος του Χόενλοε-Βάλντενμπουργκ-Μπάρτενσταϊν

Βιογραφία

Γεννήθηκε στο Μπάρτενσταϊν τού Χόενλοε και ήταν γιος τού Λουδοβίκου-Λεοπόλδου πρίγκιπα τού Χοενλόε-Μπάρτενσταϊν, 3ου εξαδέλφου τού Καρόλου-Αλβέρτου Β΄ πρίγκιπα τού Χόενλοε-Βάλντενμπουργκ-Σίλλινγκσφυρστ.
Το 1784 εισήλθε στην υπηρεσία τού Παλατινάτου, που την άφησε το 1792 για να αναλάβει τη διοίκηση ως συνταγματάρχης ενός Γαλλικού συντάγματος, που ιδρύθηκε από τον πατέρα του για να υπηρετούν οι πρόσφυγες πρίγκιπες (émigré) από τη Γαλλία. Διακρίθηκε μεγάλως υπό τον Λουδοβίκο-Ιωσήφ πρίγκιπα τού Κονντέ στις εκστρατείες των ετών 1792-93 και ειδικά στον καταιγισμό πυρών στις γραμμές τού Βίσσενμπουργκ.
Ακολούθως εισήλθε στην υπηρεσία των Κάτω Χωρών και -όταν σχεδόν περικυκλώθηκε από τον στρατό του στρατηγού Πισεγκρύ- διεξήγε μία αριστοτεχνική απόσυρση από τη νήσο Μπόμμελερβααλντ στο Βάαλ· έπειτα οι Ολλανδοί παραδόθηκαν στον Γαλλικό στρατό. Ο Λουδοβίκος-Αλοΰσιος ακολούθησε τον Αυστριακό στρατό, με τον οποίο πολέμησε στις εκστρατείες τού 1794 και 1798. Το επόμενο έτος ονομάστηκε υποστράτηγος τού Καρόλου των Αψβούργων-Λωρραίνης δούκα τού Τέσεν. Προήχθη στον βαθμό τού αντιστρατήγου (feldmarshallleutnant) το 1806 και το επόμενο έτος διορίστηκε κυβερνήτης της Γαλικίας. Ο Ναπολέων Α΄ της Γαλλίας πρόσφερε να αποδώσει το πριγκιπάτο τού Χόενλοε-Μπάρτενσταϊν στον Λουδοβίκο-Αλοΰσιο με τον όρο αυτό να απορροφηθεί στη Συνομοσπονδία τού Ρήνου, αλλά εκείνος αρνήθηκε και το πριγκιπάτο ενοποιήθηκε με τη Βυρτεμβέργη.
Κατά τον Πόλεμο τού 5ου Συνασπισμού εναντίον τού Ναπολέοντα Α΄, ο πρίγκιπας οδήγησε μία μοίρα Αυστριακού πεζικού στο Δ΄ Σώμα υπό τον Φραντς-Σέραφ των Ορσίνι-Ρόζενμπεργκ στη μάχη τού Έκμυχλ το 1809. Η μοίρα του συντίθετο από 3 πυροβολαρχίες για κάθε σύνταγμα πεζικού, δύο πυροβολαρχίες της Λεγεώνας "αρχιδούκας Κάρολος" και 14 πυροβόλα. Στη μάχη τού Άσπερν-Έσσλινγκ τον Μάιο, οδήγησε 4 συντάγματα πεζικού. Η μοίρα του αριθμούσε 9.260 πεζικάριους και 16 κανόνια των 6 λιβρών. Το Δ΄ Σώμα ενεπλάκη στον φονικό αγώνα για την κώμη Έσσλινγκ. Στη μάχη τού Βάγκραμ τον Ιούλιο οδήγησε 2 συντάγματα, συνολικά 4.480 άνδρες. Διοίκησε μία μοίρα Αυστριακών κατά την Εκστρατεία τού 1814 στη Γαλλία. Οδήγησε το στρατεύματά του κατά την Α΄ Μάχη τού Μπαρ-συρ-Ωμπ.
Έπειτα από την πτώση τού Ναπολέοντα Α΄ και την αποκατάσταση τού Οίκου των Βουρβόνων το 1814, εισήλθε στον Γαλλικό στρατό με τον βαθμό τού υποστρατήγου. Το επόμενο έτος ανέλαβε τη διοίκηση ενός συντάγματος, που δημιουργήθηκε από τον ίδιο· με αυτό έλαβε μέρος στην Ισπανική Εκστρατεία τού 1823. Το ίδιο έτος απέκτησε Γαλλική υπηκοότητα και έγινε μέλος των ευγενών της Γαλλίας. Το 1827 τού δόθηκε η διάκριση τού αρχιστράτηγου (marshal) της Γαλλίας. Απεβίωσε στη Λυνεβίλλ το 1829.
Κυτταρικός σκελετός

Κυτταρικός σκελετός ονομάζεται ένα πλέγμα ινιδίων το οποίο συγκρατεί τα διάφορα οργανίδια του κυττάρου στις θέσεις του μέσα στο κύτταρο και το ίδιο το κύτταρο. Το πλέγμα αποτελείται από ινίδια (μακροϊνίδια, μικροϊνίδια και ενδιάμεσα) και μικροσωληνίσκους.
Ο κυτταρικός σκελετός ανακαλύφθηκε να διασχίζει το κυτταρόπλασμα χάρις την ηλεκτρονική μικροσκοπία μετά από αρκετές παρατηρήσεις του κυττάρου ανατρέποντας μερικές αντιλήψεις που θεωρούσαν το κύτταρο ως μία ημίρρευστη μάζα στην οποία επέπλεαν τα οργανίδια. Ο κυτταρικός σκελετός προσφέρει μηχανική υποστήριξη καθορίζοντας την κίνηση των οργανιδίων μέσα στο κύτταρο καθώς και το σχήμα και την κίνηση του ίδιου του κυττάρου.
Στην κυτταρική διαίρεση αξιοποιείται ο κυτταρικός σκελετός. Οι μικροσωληνίσκοι σχηματίζουν την άτρακτο στον ισημερινό της οποίας διατάσσονται τα χρωμοσώματα.

Μικροσωληνίσκος

Ο μικροσωληνίσκος είναι ένας κύλινδρος που προκύπτει από δύο έλικες, μία έλικα φτιαγμένη από την πρωτεΐνη τουμπουλίνη α και μία φτιαγμένη από την τουμπουλίνη β. Η μία έλικα βρίσκεται ενδιάμεσα στην άλλη, 
ώστε μεταξύ δύο σπειρών της μίας έλικας να παρεμβάλλεται μία σπείρα της άλλης έλικας. Η διάμετρος της κάθε σπείρας είναι 25 νανόμετρα.
Από μικροσωληνίσκους αποτελείται το κεντροσωμάτιο και η μιτωτική άτρακτος.

Φραγμοπλάστης

Υλικό που χρησιμοποιείται στο διαχωρισμό κατά την κυτταρική διαίρεση του κυτταροπλάσματος, τα μαστίγια και τις βλεφαρίδες.

Μικροϊνίδιο

Συμπαγής κύλινδρος αποτελούμενος από την πρωτεΐνη ακτίνη.

Ενδιάμεσα ινίδια

Το μέγεθός τους βρίσκεται μεταξύ των μικροϊνιδίων και των μικροσωληνίσκων. Αποτελούνται από επιμήκεις ινώδεις πρωτεΐνες και προσδίδουν μηχανική αντοχή στη πίεση στο κύτταρο.
Μανόλης Παπαστεφανάκης

Βιογραφικό

Γεννήθηκε το 1940 στο Μαργαρικάρι Ηρακλείου Κρήτης. Σπούδασε νομικά στην Αθήνα και άσκησε τη δικηγορία. Παράλληλα ασχολήθηκε με την πολιτική και υπήρξε οργανωτικό στέλεχος του ΠΑΣΟΚ στην Κρήτη και γραμματέας της Νομαρχιακής Επιτροπής Ηρακλείου.
Ήταν βουλευτής Ηρακλείου με το ΠΑΣΟΚ από το 1981 ως το 1990 και από το 1993 ως το 1996.
Τον Φεβρουάριο του 1987 διορίστηκε υπουργός Εσωτερικών, θέση στην οποία παρέμεινε μέχρι τον Σεπτέμβριο της ίδιας χρονιάς, οπότε και ανέλαβε αναπληρωτής υπουργός Περιβάλλοντος, Χωροταξίας και Δημοσίων Έργων (ΠΕΧΩΔΕ). Τον Μάρτιο του 1989 έγινε υπουργός ΠΕΧΩΔΕ, μέχρι τον Ιούλιο της ίδιας χρονιάς που έληξε η θητεία της κυβέρνησης του ΠΑΣΟΚ.
Ηλίας Γκότσης

Πρώτα Χρόνια

Γεννήθηκε στην Αθήνα το 1990 όπου και μεγάλωσε. Ολοκληρώνοντας το σχολείο ξεκίνησε τις σπουδές του στην Γυμναστική Ακαδημία τελειώνοντας κάποια χρόνια μετά. Αργότερα παρακολούθησε μαθήματα πάνω στο personal training ενώ ξεκίνησε να εργάζεται ως γυμναστής. Τον Δεκέμβριο του 2017 δήλωσε συμμετοχή στον έκτο κύκλο του reality επιβίωσης Survivor.

Survivor και Τηλεοπτική Παρουσία

Τον Ιανουάριο του 2018, ύστερα από την συμμετοχή του σε διάφορα casting, απέκτησε μία θέση για την ομάδα των Μαχητών του Survivor 2018. Έτσι στα μέσα του ίδιου μήνα ταξίδεψε στον Άγιο Δομίνικο για τις ανάγκες των γυρισμάτων της εκπομπής. Στις 13 Ιουλίου του 2018 ανακηρύχθηκε ο μεγάλος νικητής του Survivor κερδίζοντας το έπαθλο των 100.000€. 
Τον Ιούνιο του 2019 υπέγραψε συμβόλαιο συνεργασίας με τον τηλεοπτικό σταθμό Open για την παρουσίαση καλοκαιρινής εκπομπής. Έτσι από τον Ιούλιο του ίδιου έτους παρουσιάζει μαζί με την Κατερίνα Ζαρίφη και τον Παύλο Σταματόπουλο την πρωινή ψυχαγωγική εκπομπή "Καλοκαιρι-not". Τον ίδιο μήνα ανακοίνωσε ότι θα παρουσιάσει ταξιδιωτική εκπομπή με συμπαρουσιάστρια την Σόφη Πασχάλη.         
Από τον Σεπτέμβριο του ίδιου έτος ξεκίνησε να παρουσιάζει και πάλι μαζί με την Κατερίνα Ζαρίφη και τον Παύλο Σταματόπουλο την μεσημεριανή ψυχαγωγική εκπομπή Μεσημέρι #yes.

Επιχειρηματικότητα

Πέρα της ενασχόλησής του με τον personal training διατηρεί και το δικό του γυμναστήριο με την ονομασία "Need for fitness" στην περιοχή του Νέου Ψυχικού.